Predkladacia správa

Uznesením č. 821/1999 z 27. 9. 1999 prijala vláda SR materiál „Stratégia vlády SR na riešenie problémov rómskej národnostnej menšiny a súbor opatrení na jej realizáciu – I. etapa“. Stratégia vlády SR vytyčuje v oblasti bývania napomáhať rodinám žijúcim v rómskych osadách pri napĺňaní potrieb bývania pri postupnom zvyšovaní štandardu. 
Uznesením vlády SR č. 335/2001 zo dňa 11. 4. 2001 k návrhu programu podpory výstavby obecných nájomných bytov odlišného štandardu, určených pre bývanie občanov v hmotnej núdzi, ako i technickej vybavenosti v rómskych osadách bolo uložené Ministerstvu výstavby a regionálneho rozvoja SR a splnomocnencovi vlády SR na riešenie problémov národnostnej menšiny stanoviť podmienky na výstavbu technickej vybavenosti v rómskych osadách a stanoviť pravidlá a postupy na maximálne zapojenie občanov v hmotnej núdzi do výstavby bytov a technickej vybavenosti. Finančné požiadavky na projektovú dokumentáciu na technickú vybavenosť, ktoré sú navrhnuté v predkladanom materiále sú v súlade so Smernicou MVRR SR č. 2/2002, ktorou sa určujú pravidlá pre poskytovanie dotácií na výstavbu technickej vybavenosti v znení neskorších predpisov. 
	Zákonom č. 586/2001 Z. z. o štátnom rozpočte na rok 2002 do kapitoly Všeobecná pokladničná správa – Rezerva na projekty riešenia problémov rómskej komunity (Oddiel 10, skupina 10.7.0. a podskupina 722003) boli vyčlenené finančné prostriedky v sume 15 mil. Sk a na Sociálne a kultúrne potreby rómskej komunity (Oddiel 08, skupina 08.2.0.8, podskupina 642001) vyčlenené finančné prostriedky v sume 35 mil. Sk, celkom 50 mil. Sk. 
V predkladanom návrhu na použitie prostriedkov štátneho rozpočtu, uvedených v zákone č. 586 /2001 Z. z. o štátnom rozpočte na rok 2002 v kapitole Všeobecná pokladničná správa – Sociálne a kultúrne potreby rómskej komunity (Oddiel 8, skupina 08.2.0.8 a podskupina 642001) je navrhnutých 24 projektov v celkovej sume 4 748 700 Sk.
Uznesením č. 789 zo 17. júla 2002 vláda schválila do rozpočtovej kapitoly Krajskému úradu v Prešove finančné prostriedky na kapitálové výdavky v sume 280 000 Sk pre obec Ostrovany, okres Prešov na projektovú dokumentáciu na výstavbu 57 obecných nájomných bytov odlišného štandardu s technickou vybavenosťou v rómskej osade. V uznesení je chybne uvedený okres Prešov. Správne má byť okres Sabinov. Zmena je navrhnutá v časti návrh uznesenia.
            Vzhľadom na nevyjasnenosť kompetencií v rámci pokoaličných presunov ohľadne rómskej problematiky materiál nebolo možné postúpiť na pripomienkové konanie v skoršom termíne, preto je materiál predkladaný v skrátenom termíne.
Materiál nemá zvýšený dopad na štátny rozpočet, má nepriamy dosah na zvýšenie kvality života, zvýšenie zamestnanosti v rámci VPP a zlepšenie životného prostredia rómskych obyvateľov v 24 obciach. Projekty obsiahnuté v materiále predstavujú realizáciu Priorít vlády SR vo vzťahu k rómskym komunitám na rok 2002.